Liturgiske byggeklosser

Her følger en samling liturgiske byggeklosser å velge fra til gudstjenesten søndag den 19. oktober. Kirkens Nødhjelp, Norges Kristne Råd og Mellomkirkelig Råd for Den norske kirke står for innhenting og sammenstilling av byggeklossene.

- Flere av byggeklossene er skrevet av Sunniva Gylver spesielt til årets TV-aksjon.
- Noen byggeklosser er hentet fra «[*Seven weeks for water*](http://water.oikoumene.org/en/whatwedo/seven-weeks-for-water/2014/seven-weeks-for-water-2014)*»*, et ressursmateriell utarbeidet i 2014 av Ecumencial Water Network (EWN), et nettverk av kirker og kristne organisasjoner fra ulike trossamfunn. Gudstjenestemateriellet har hentet inspirasjon fra India og brukes av kirker i mange land. For mer informasjon se: <http://water.oikoumene.org/en>

- I tillegg er det hentet elementer fra Metodistkirken, Kirkens Nødhjelp, Den norske kirke og Kirkenes Verdensråd og det europeiske kristne miljønettverket ECEN. La gjerne din menighet ta del i det globale kirkelige fellesskapet gjennom å benytte disse elementene!

(Forkortelser: L= Liturg/leder; ML= Medliturg; M= Menighet; A= Alle.)

Forslag til synliggjøring i gudstjenesten:

Døpefonten kan eventuelt settes sentralt og fylles med vann, slik at menigheten kan dyppe fingeren i vannet og tegne seg i pannen med korsmerket - på vei til eller fra nattverd, eller til eller fra kollekt ved alteret, for de som praktiserer det.

Vann kan få en særlig plass på /i nærheten av alteret eller annet synlig sted i kirkerommet ved at en dyp, klar bolle fylles med vann, evt. med blå glassteiner/-biter. Evt. forsøke å få til lysspill i vannet ved enten å benytte flytelys, spotlight eller lys bak/omkring skålen/bollen med vann. Hvis noen har tilgang på store krukker (av leire, tre el.l.) – eller noen jerrykanner? - kan disse stilles fram. Dersom PowerPoint brukes, la TV-aksjonens temabilde stå/komme jevnlig opp på veggen gjennom gudstjenesten.

HILSNINGSORD (Veksellesninger til samling/åpning)

 **HILSNINGSORD**

L: Dette er dagen som Herren har gjort. La oss juble og glede oss på den.

M: Jeg er glad når de sier til meg: Vi vil gå til Herrens hus.

L: Her er Guds hus, her er himmelens port.

M: Hans herlige navn være lovet, hele jorden er full av hans herlighet.

*Metodistkirkens liturgiressurs*

**HILSNINGSORD**

L: Gud, som ga liv til alle, kaller dere til liv.

M: Vi kommer for å søke livets helhet.

L: Gud, som delte livet i Kristus, kaller dere til å dele.

M: Vi kommer for å lære å dele.

L: Gud, som ga sitt liv for vår skyld, kaller dere.

M: Vi kommer med ønske om å gi våre liv for Guds skyld.

A: Vi tilber Gud, som kommer for å ta del

 i vår tomhet, i vår isolasjon fra andre, i vår selviskhet

 for at vi kan bli hele igjen. Amen. *(Filippinene)*

*Metodistkirkens liturgiressurs*

SAMLINGSBØNN

**SAMLINGSBØNN**

L: La oss be:

L/A: Gud - skaper, frelser og livgiver - vi er samlet for å møte deg og hverandre. Slik mennesker før oss har søkt deg i dette huset i gode og vonde dager, og slik mennesker over hele verden samles i ditt navn, kommer også vi sammen til deg. Takk for at du kjenner våre liv og deler vår glede og sorg. La din Ånd fylle oss, og gi oss mot til å leve og mot til å tro.
Amen.

*Sunniva Gylver*

**SAMLINGSBØNN**

**L:** Brødre og søstre, slik mange elver møtes og sammen renner ut i havet,
er vi kommet sammen for å tilbe Gud, vår kilde til levende vann:
Gud, i ånd og sannhet vil vi tilbe deg.
La hjertene våre flyte over av lovprisning og takk,
rens oss i din nådes kilde, i din tilgivelses bad.
La oss bli forfrisket og fornyet ved Jesus Kristus,
som gjennom sin oppstandelse tilbyr oss livets vann.

*Seven Weeks of Water, Ecumenical Water Network (EWN)*

SYNDSBEKJENNELSE (kan også benyttes som DAGENS BØNN)

**SYNDSBEKJENNELSE**

L: I visshet om at vi er kjent og elsket av vår Skaper, la oss bøye oss for Gud og bekjenne våre synder.

A: Nådige Gud, vi takker for at vi er skapt av Deg i ditt bilde, og elsket uten forbehold. Vi bekjenner for deg vår likegyldighet og delaktighet i det som truer og ødelegger livet. For Jesu Kristi skyld, tilgi oss vår synd og vår troløshet. Tilgi oss det onde vi har gjort og det gode vi har latt være å gjøre. Gi oss kraft ved din Hellige Ånd til å forenes med deg i kampen for livet i vår verden. Barmhjertige Gud, sett oss fri og gjør oss til hele mennesker.

*Sunniva Gylver*

**SYNDSBEKJENNELSE /FOBØNN**

**L:** Gud, vår Skaper, din Ånd svevde over vannet da verden ble skapt;

Gud, vår Forsoner, du kom og brakte levende vann til dem som tørster;

Gud, du Hellige Ånd, du øser ut dine gaver til ung og gammel, til kvinner og menn,
slik at vi kan bære rettferdighetens frukt:

Vi bekjenner at vår grådighet er umettelig og at vi utpiner ditt skaperverk.
Noen få av oss nyter enkel tilgang til så mye vann vi bare vil ha,
mens millioner av mennesker ikke har tilgang til rent vann eller forsvarlige sanitærforhold.

**Alle: La rett velle fram som vann, og rettferd lik bekker som alltid strømmer.[[1]](#footnote-1)**

 **L:** Gud, du som fikk vann til å springe fram fra klippen,
du som slukket tørsten i ødemarken,
Gud, du som i Jesus ga oss levende vann, så de som drikker av det aldri mer skal tørste,
 - tilgi oss og styrk oss i vår vilje til å gjøre din vilje.
**Alle: La rett velle fram som vann, og rettferd lik bekker som alltid strømmer.**

**L**: Gud, i Jesus Kristus, du som døde mens du tørstet,
du som lytter til alle som åpner sitt hjerte,
- tilgi oss og styrk oss i vår vilje til å bli forandret.

**Alle: La rett velle fram som vann, og rettferd lik bekker som alltid strømmer.**

**L**: Gud, du Hellige Ånd, du som øser dine gaver over alle

så vi kan bære rettferdighetens frukt,

- styrk vår vilje til å handle.
**Alle: La rett velle fram som vann, og rettferd lik bekker som alltid strømmer. Amen.**

*Seven Weeks of Water, Ecumenical Water Network (EWN)
Oversettelse: Elin Sæverås*

BEKJENNELSE/CREDO

**BEKJENNELSE**

Vi forsaker Djevelen og alle hans gjerninger i oss og hans umettelige vesen. Vi tror på Gud, èn kilde for alt liv, èn grunnvoll for hele jorden med alt det skapte. Vi tror på Jesus Kristus som ga sitt liv for å frelse verden, både mennesker og alt annet levende, og som kommer igjen for å gjøre allting nytt. Vi tror på Den hellige ånd som trøster oss, veileder oss og gir oss vilje og mot til å kjempe for en grønnere og mer rettferdig verden og rent vann til alle.

*Sunniva Gylver*

**BEKJENNELSE - VANN ER LIVET** (Leses som veksellesning L og ML eller L og A)

L: **La oss takke Gud Skaperen for vannet!**

ML: **Vannet er til gagn for vår kropp:** Da du skapte verden, kalte du vannet til din tjeneste, for at det skulle bli til fornyelse for oss, bringe oss forfriskende drikke og rensende bad.

L: **Vannet er et tegn på vår gjenreisning:** I beretningen om syndfloden varsler det syndens drukningsdød og begynnelsen på det nye Livet.

ML: **Vannet er et tegn på vår redning:** Som vann fra en klippe i ørkenen åpenbarer du deg som vår redning fra døden.

L: **Vannet er et tegn på vår frelse:** Ved Jesu dåp i Jordanelvens vann lot du din Sønn bane vei - og kalte ham til å bli den nye Adam.

ML**: Vannet er et tegn på vår frelse:** Da blod og vann strømmet fra Jesu side mens han hang på korset, var dette et tegn på den nye pakten for folket.

 *European Churh and Environmental Network(ECEN)*Fra tysk ved Hans-Jûrgen Schorre / Elin Sæverås

FORBØNNER & BØNNESVAR

**FORBØNN MED BØNNESVAR**

Alle: Gud, skap i oss tro, håp og handling! Herre, hør vår bønn! (synges gjerne)

*L: La oss be:*

L/ML: Gud Fader, Sønn og Helligånd, vi ber deg for din verdensvide kirke.
Vær hos oss og i oss, gjør oss til en åpen og tydelig kirke, som tar imot din kjærlighet og gir den videre. Bevar kirken ved Ordet og sakramentene, og velsign vårt lederskap, nasjonalt og globalt.

Vi ber deg for menigheten vår - gjør oss i stand til å være et synlig fellesskap rundt deg, som gir mot til å leve og mot til å tro. Gi kraft og håp til de blant oss som strever, og hjelp oss å ta vare på hverandre.
Vi ber deg for alle som bor eller har annen tilhørighet her i/på …………….(navn på området), vær du oss nær i gleder og sorger, i møte med livet og døden.

Vi ber i Jesu navn:

BØNNESVAR: Gud, skap i oss tro, håp og handling! Herre, hør vår bønn! (synges)

L/ML: Gode Gud. Du som er livets vann, og som gir oss det for intet. Vær nær hos alle som lever i land med vannmangel, sult, fattigdom og konflikter. Gi dem tro, håp og rettferdighet.

*Dersom man bruker historien om Aday og Abdi – se TV-aksjonsmateriellet:*

L/ML: Vi ber spesielt for kvinner som Aday la de kjenne at du er der når de kjenner seg helt forlatt.

Du skapte oss alle til grenseoverskridende fellesskap. Takk for at vi får mulighet til å være med på Kirkens Nødhjelps TV-aksjon og kan bidra til at flere mennesker som Abdi får tilgang til livgivende vann.

*- ELLER, dersom dere IKKE bruker historien om Aday og Abdi:*

L/ML: Du skapte oss alle til grenseoverskridende fellesskap. Takk for at vi får mulighet til å være med på Kirkens Nødhjelps TV-aksjon og kan bidra til at flere mennesker får tilgang til livgivende vann.

BØNNESVAR**:** Gud, skap i oss tro, håp og handling! Herre, hør vår bønn! (synges)

L/ML: Nådige Gud, du som skapte mennesket i ditt bilde og satte oss til å være

gartnere og dyrke og passe på verdenshagen: Hjelp oss å se oss selv som en

sårbar, avhengig og ansvarlig del av ditt skaperverk. Fyll oss med din kjærlighets Ånd, med takknemlighet og opprør, så vi får mot, vilje og evne til å ta vare på jorda og miljøet rundt oss og dele dine gaver rettferdig. Vi ber spesielt for Kirkens Nødhjelp og dagens TV-aksjon: At mange må gå med bøsse, at de vil møte stor giverglede og at pengene som kommer inn blir til velsignelse.

BØNNESVAR**:** Gud, skap i oss tro, håp og handling! Herre, hør vår bønn! (synges)

L/ML: I stillhet vil vi nå legge fram for deg det hver og en av oss har på hjertet:……..
Vi ber i Jesu navn.

*Sunniva Gylver*

**BØNN**

Gode Gud, vi har rikelig av det meste.
Vi drikker vann rett fra springen, tar en daglig dusj
og vanner vår hage når vi vil.
La ikke vår overflod gjøre oss overmodige
så vi fristes til å tro at vi fortjener å ha det bedre
enn dem som mangler alt det vi tar som en selvfølge.
Led oss ikke inn i fristelse, Herre,
men fri oss fra likegyldighet og egoisme.

Hjelp oss å være med i kampen
for alle menneskers rettigheter
til nok vann, til rent vann,

du som seiret i striden mot den onde
og gir oss del i seieren, fra evighet til evighet.

 *Sindre Eide i «Kilder til Liv. Tekster til fastetiden»*

*Sindre Eide (red.)Verbum, 2002*

**BØNN**

Fader vår, gi oss i dag vårt daglige brød.
Gi det ikke bare til oss, Herre,
men til alle som strever for å overleve fra dag til dag.
Vi takker for din ufattelige omsorg for hele skaperverket,

for oss og alle andre som lever på jorden.
Likevel er det altfor mange som sulter, Herre,

altfor mange som bare har forurenset, giftig vann å drikke.
Hjelp oss å dele vårt brød
og slukke vår nestes tørst med rent vann,

forfriskende, styrkende og velsignende vann.
Forny vårt mot og vår tro, så vi aldri gir opp
kampen mot fattigdom og forurensning,
du som er vårt levende håp
fra evighet til evighet.

*Sindre Eide i «Kilder til Liv. Tekster til fastetiden»*

*Sindre Eide (red.)Verbum, 2002*

VELSIGNELSER/UTGANGSBØNNER

**VELSIGNELSE**

Må Gud, som vannet jordens overflate før han skapte Eva og Adam,
la rettferdighet regne over oss.
Må Jesus Kristus, som talte til kvinnen ved landsbybrønnen i Samaria,
fylle oss med det levende vannet som veller fram og gir evig liv.
Må Den hellige ånd, som metter den som tørster med livets vannkilde,
uroe oss og utfordre oss så vi kan bli kanaler for Guds livgivende nåde.
Amen.

*Seven Weeks of Water, Ecumenical Water Network (EWN)
Oversettelse: Elin F. Sæverås*

**VELSIGNELSE FRA AFRIKA**

Herren velsigne deg og gi deg sine velsignelser:

 stillhet,

 friskt vann,

 vide horisonter,

 en åpen himmel

 og stjerner som lyser på din vei i nattens mørke.

 Må jorden under deg

 få dine føtter til å danse,

 gjøre dine armer sterke,

 fylle dine ører med musikk

 og din nese med søte lukter.

Må himmelen over deg

 fylle din sjel med ømhet,

 gi dine øyne lys,

 så glede i ditt hjerte

 og legge en ny sang i din munn.

*Fra Grønn Kirkebok: «Em tua graca», KV 2005.
Oversettelse: Estrid Hesselund*

**VELSIGNELSE TIL Å GJØRE EN FORSKJELL**

Må Gud velsigne deg med vrede over urettferdighet,

undertrykkelse og utnyttelse av mennesker,

så du kan arbeide for rettferd, likhet og fred.

Må Gud velsigne deg med tårer for dem som

lider av hungersnød, sult, utstøtelse og krig,

så du kan rekke ut din hånd for å trøste dem
og vende deres smerte til glede,

Og må Gud velsigne deg med den dristige tanke

at du er med på å gjøre en forskjell i verden,

så du kan gjøre det som andre mener er umulig.

*Utdrag fra «Velsgnelse til å gjøre en forskjell»,
fra Indonesia etter tsunamien 2004
Ressurshefte med impulser fra Porto Alegre, Kirkenes Verdensråd*

**UTGANGSBØNN**

L: La oss gå ut i Guds verden

med omsorgens hender,
forsoningens hjerte
og kjærlighetens sinnelag.

La oss gå i fred.
A: I Jesu Kristi navn. Amen.

*Per Harling, Sveriges Kristna Råd, Grønn kirkebok, 2007
Oversettelse: Estrid Hesselund.*

1. (\*Amos 5, 24)

 [↑](#footnote-ref-1)